શનિવારે, મુખ્યમંત્રી વિજય રૂપાણીએ રાજ્યના શિક્ષણ વિભાગના ઉપક્રમે મહાત્મા મંદિર ગાંધીનગરમાં 'ગુણવત્તાયુકત પ્રાથમિક શિક્ષણ-સામૂહિક જવાબદારી' સેમિનારનું ઉદ્દઘાટન કર્યુ હતું. સીએમ વિજયભાઇ રૂપાણીએ આ પ્રસંગે જણાવ્યું હતું કે ગુજરાત દેશના વિકાસનું ગ્રોથ એન્જીન અને રોલ મોડેલ છે ત્યારે તેના મૂળભૂત પાયામાં રહેલા શિક્ષણને મહત્વ આપવુંએ શિક્ષકવર્ગનું દાયિત્વ છે. મુખ્યમંત્રીએ રાજ્ય સરકાર પ્રારંભિક શિક્ષણ-પ્રાથમિક શિક્ષણને ટોપ પ્રાયોરિટી આપીને શિક્ષણ તથા આનુષાંગિક સવલતો માટે માતબર બજેટ ફાળવે છે તેની ભૂમિકા આપી હતી. તેમણે કહ્યું કે, રાજ્યમાં સમયાનુકુળ માંગ અનુરૂપ ઇ કલાસ, સ્માર્ટ લર્નીગ જેવી સુવિધાઓ સરકારી શાળાઓમાં પણ સહજ બનાવીને સરકારી શાળામાં અભ્યાસ કરતા ગરીબ, મઝદૂર, વંચિત, શોષિત પરિવારોના બાળકોને પણ શ્રેષ્ઠ શિક્ષણ આપવાની નેમ સરકારે રાખી છે.